
Comunicat de presă

19 martie 2009

Acces liber la patrimoniul bibliotecilor naţionale din Europa

Cetăţenii Republicii Moldova, de rând cu locuitorii din oricare altă ţară, pot accesa colecţiile bibliotecilor naţionale din Europa aflându-se acasă ori la birou. Acest lucru a devenit posibil odată cu lansarea The European Library în spaţiul virtual, la care a aderat şi Biblioteca Naţională a Republicii Moldova (BNRM).

The European Library este un serviciu web creat special pentru a oferi acces gratuit la resursele deţinute şi numerizate de către 48 de biblioteci naţionale din Europa. Cele 150 de milioane de documente cuprinse în colecţia The European Library reprezintă cărţi, imagini, hărţi, înregistrări audio şi video în 32 de limbi. Volumul materialelor disponibile este în continuă creştere, o parte din acestea fiind organizate sub forma unei expoziţii virtuale dedicate războaielor purtate de Napoleon.

Patrimoniul bibliotecilor naţionale europene poate fi vizualizat în regim on-line direct de pe pagina www.theeuropeanlibrary.org, iar site-ul BNRM (www.bnrm.md/memoria/) conţine informaţii în sprijinul beneficiarilor acestui serviciu. The European Library a apărut din TEL-project, un proiect finanţat de Comisia Europeană, garantând calitatea şi veridicitatea documentelor. Biblioteca Naţională a Republicii Moldova este participant cu drepturi depline al The European Library. Sediul acestei biblioteci virtuale se află la Haga, Olanda.

